Το φιλί της γυναίκας αράχνης

***Το φιλί της γυναίκας αράχνης*** (, ή  πορτ.:*O Beijo da Mulher-Aranha*) είναι αμερικανοβραζιλιάνικη ταινία του 1985 σε σκηνοθεσία του Έκτορ Μπαμπένκο. Το σενάριο του Λέοναρντ Σρέιντερ είναι βασισμένο στο ομώνυμο μυθιστόρημα του Μανουέλ Πουίγκ.

## Πλοκή
Σε μία φυλακή κατά τη διάρκεια της δικτατορίας στη Βραζιλία, βρίσκονται ο Βαλεντίν, που συνελήφθη γιατί είναι αριστερός, και ο Λουίς, που συνελήφθη γιατί είναι ομοφυλόφιλος. Οι δυο τους είναι πολύ διαφορετικοί, καθώς ο Λουίς σκέφτεται μια ρομαντική ταινία της περιόδου της ναζιστικής προπαγάνδας, ενώ ο Βαλεντίν σκέφτεται την πολιτική κατάσταση στη χώρα και αναπολεί τις στιγμές με την πρώην σύντροφό του, Μάρτα. Έτσι, στην αρχή υπάρχει ένταση μεταξύ τους, όμως όσο περνά ο καιρός γίνονται φίλοι.

Στην πορεία αποκαλύπτεται ότι ο Λουίς είναι τοποθετημένος στο κελί από τη μυστική αστυνομία, προκειμένου να αποσπάσει πληροφορίες από τον Βαλεντίν, ενώ του έχουν υποσχεθεί πως θα τον αφήσουν ελεύθερο αν μάθει τα ονόματα των μελών της επαναστατικής οργάνωσης.

Ο Λουίς ερωτεύεται τον Βαλεντίν και οι δυο τους έρχονται ένα βράδυ σε σεξουαλική επαφή. Ο Βαλεντίν του δίνει έναν τηλεφωνικό αριθμό για να έρθει σε επαφή με την οργάνωση και ο Λουίς, διστάζει στην αρχή επειδή φοβάται τις συνέπειες της προδοσίας, εν τέλει όμως τον δέχεται.

Στο τέλος, ο Λουίς επικοινωνεί με την επαναστατική οργάνωση. Όταν πάει να τους συναντήσει, τον ακολουθεί η μυστική αστυνομία και τον πυροβολεί. Οι αστυνομικοί του λένε πως αν τους δώσει πληροφορίες θα τον πάνε σε νοσοκομείο και θα σωθεί, όμως ο Λουίς αρνείται και πεθαίνει στον δρόμο. Τότε η αστυνομία τον πετά στα σκουπίδια και πλάθει την ιστορία ότι η επαναστατική οργάνωση τον δολοφόνησε.

Στη φυλακή, ο Βαλεντίν βασανίζεται και όταν ο γιατρός του δίνει μορφίνη για να κοιμηθεί, εκείνος βλέπει ότι είναι σε ένα ειδυλλιακό νησί με τη Μάρτα.

## Διανομή ρόλων
*Γουίλιαμ Χερτ - Λουίς Μολίνα
*Ραούλ Τζούλια -Βαλεντίν Αρεγουί
*Σόνια Μπράγκα - Λένι Λαμεζόν / Μάρτα / Γυναίκα Αράχνη

## Υποδοχή
### Κριτικές

Η ταινία έλαβε θετικές κριτικές. Στον ιστότοπο συγκέντρωσης κριτικών Rotten Tomatoes η ταινία κατέχει ποσοστό θετικής αποδοχής 88% με βάση 40 κριτικές. Η κριτική συναίνεση του ιστότοπου αναφέρει: «Το φιλί της γυναίκας αράχνης υφαίνει μια σαγηνευτική εξερεύνηση των σεξουαλικών και κοινωνικών κανόνων, η οποία αναβαθμίζεται περαιτέρω από την εξαιρετική δουλειά των Γουίλιαμ Χαρτ και 
Ραούλ Τζούλια».Το Metacritic, το οποίο χρησιμοποιεί έναν σταθμισμένο μέσο όρο, απέδωσε στην ταινία βαθμολογία 80 στα 100, με βάση 10 κριτικούς, υποδεικνύοντας «γενικά ευνοϊκές» κριτικές.
### Βραβεία & υποψηφιότητες
*Στο φεστιβάλ των Καννών ήταν υποψήφια για τον Χρυσό Φοίνικα, ενώ ο Γουίλιαμ Χερτ έλαβε το βραβείο καλύτερου ηθοποιού.
*Στα Βραβεία Όσκαρ έλαβε υποψηφιότητα σε τέσσερις κατηγορίες: ταινίας, σκηνοθέτη, διασκευασμένου σεναρίου και Α' Ανδρικού ρόλου (Γουίλιαμ Χερτ) και κέρδισε στην τελευταία.
*Στις Χρυσές Σφαίρες ήταν υποψήφια σε τρεις κατηγορίες: καλύτερης δραματικής ταινίας, Α' Ανδρικού ρόλου σε δραματική ταινία (Γουίλιαμ Χερτ, Ραούλ Τζούλια) και Β' Γυναικείου ρόλου (Σόνια Μπράγκα).
*Στα βραβεία BAFTA κέρδισε στην κατηγορία Α' Ανδρικού ρόλου (Γουίλιαμ Χερτ).

## Παραπομπές


## Εξωτερικοί σύνδεσμοι
* 

Κατηγορία:Ταινίες του 1985
Κατηγορία:Αγγλόφωνες ταινίες
Κατηγορία:Γερμανόφωνες ταινίες
Κατηγορία:Γαλλόφωνες ταινίες
Κατηγορία:Πορτογαλόφωνες ταινίες
Κατηγορία:Αμερικανικές ταινίες της δεκαετίας 1980
Κατηγορία:Βραζιλιάνικες ταινίες
Κατηγορία:Αμερικανικές δραματικές ταινίες
Κατηγορία:Αμερικανικές ταινίες συσχετιζόμενες με ΛΟΑΤ
Κατηγορία:Βραζιλιάνικες ταινίες συσχετιζόμενες με ΛΟΑΤ
Κατηγορία:Ταινίες σε σκηνοθεσία Έκτορ Μπαμπένκο
Κατηγορία:Ταινίες με ηθοποιό που κέρδισε Όσκαρ Α' Ανδρικού Ρόλου
Κατηγορία:Πολιτικές ταινίες
Κατηγορία:Ταινίες βασισμένες σε μυθιστορήματα
Κατηγορία:Ταινίες τοποθετημένες σε φυλακές
Κατηγορία:Ταινίες γυρισμένες στη Βραζιλία
Κατηγορία:Ταινίες με ηθοποιό που κέρδισε BAFTA Α' Ανδρικού Ρόλου